— Дарэчы, адносна ўяўнага сяброўства Багдановіча з літаратарамі пазнейшых пакаленняў. Мне ўспамінаецца, як вядомы паэт Анатоль Сыс любіў зухавата выхваляцца, маўляў, ён брат Максіма Багдановіча і сын Янкі Купалы… А як вы лічыце, Сыса на самай справе можна назваць братам Багдановіча ў духоўным, у эстэтычным плане? — І я таксама добра памятаю гэты момант. Як вам ска­заць? Гэта былі 80—90-я гады, калі нашаніўства пачынала культывавацца, прычым не ў савецкай інтэрпрэтацыі, а альтэрнатыўнай. І Анатоля Сыса як яркую індывідуальнасць і аднаго з лідараў суполкі “Тутэйшыя” можна, безумоўна, зразумець. Іншая справа — калі эпатажны Сыс гэта прамаўляў і дзе ён гэта прамаўляў. Ну, але гэта яго жыццё… Думаю, Максіму Багдановічу, калі б ён сустрэўся з Анатолем, было б цяжка з апошнім. (Смяецца. — М.Ч.)